CELEX: 62021TN0263
Language: ro
Date: 2021-05-13 00:00:00
Title: Cauza T-263/21: Acțiune introdusă la 13 mai 2021 – Yanukovych/Consiliul

12.7.2021   
            
            
               RO
            
            
               Jurnalul Oficial al Uniunii Europene
            
            
               C 278/55
            
         
      Acțiune introdusă la 13 mai 2021 – Yanukovych/Consiliul
      (Cauza T-263/21)
      (2021/C 278/75)
      Limba în care a fost formulată acțiunea: engleza
      
         Părțile
      
      
         Reclamant: Oleksandr Viktorovych Yanukovych (Sankt Petersburg, Rusia) (reprezentanți: B. Kennelly, avocat)
      
         Pârât: Consiliul Uniunii Europene
      
         Concluziile
      
      Reclamantul solicită anularea Deciziei (PESC) 2021/394 a Consiliului din 4 martie 2021 de modificare a Deciziei 2014/119/PESC privind măsuri restrictive împotriva anumitor persoane, entități și organisme având în vedere situația din Ucraina (1), și a Regulamentului de punere în aplicare (UE) 2021/391 al Consiliului din 4 martie 2021 privind punerea în aplicare a Regulamentului (UE) nr. 208/2014 privind măsuri restrictive împotriva anumitor persoane, entități și organisme având în vedere situația din Ucraina (2) („cea de A noua decizie de modificare și cel de Al nouălea regulament de modificare” sau „Sancțiunile din 2021”), în măsura în care îl privesc pe reclamant.
      Reclamantul solicită de asemenea plata cheltuielilor sale de judecată.
      
         Motivele și principalele argumente
      
      În susținerea acțiunii, reclamantul invocă trei motive.
      
                  1.
               
               
                  Primul motiv, întemeiat pe faptul că Consiliul nu a verificat și nu putea verifica dacă decizia (deciziile) autorităților ucrainene pe care acesta s-a întemeiat la data înscrierii numelui reclamantului pe listă a(u) fost adoptată(e) cu respectarea drepturilor sale fundamentale la apărare și la protecție jurisdicțională efectivă prevăzute de UE.
               
            
                  2.
               
               
                  Al doilea motiv, întemeiat pe faptul că Consiliul a săvârșit erori vădite de apreciere atunci când a stabilit că a fost îndeplinit criteriul de desemnare. În special, Consiliul a acceptat materialul furnizat de Parchetul General din Ucraina fără nicio examinare corespunzătoare și/sau fără să țină seama de inexactitățile identificate de reclamant. Consiliul trebuia să efectueze verificări în plus și să solicite dovezi suplimentare autorităților ucrainene, în lumina observațiilor și a probelor dezincriminatoare pe care reclamantul le-a prezentat, însă investigațiile limitate ale Consiliului nu s-au ridicat la nivelul celor care erau necesare. În consecință, nu există o bază factuală suficient de solidă pentru Sancțiunile din 2021.
               
            
                  3.
               
               
                  Al treilea motiv, prin care se invocă încălcarea dreptului de proprietate al reclamantului, garantat de articolul 17 alineatul (1) din Carta drepturilor fundamentale a Uniunii Europene, întrucât, printre altele, măsurile restrictive reprezintă o restricționare nejustificată, nenecesară și disproporționată a acestor drepturi, deoarece: (i) nu există nicio sugestie potrivit căreia oricare dintre fondurile presupus deturnate de către reclamant ar fi fost transferate în afara Ucrainei; (ii) măsurile interne ucrainene ar fi în mod clar adecvate și suficiente; și (iii) măsurile restrictive sunt deja în vigoare de șapte ani și au fost impuse pe baza unei anchete preliminare care este, în realitate, încheiată sau cel puțin în totală stagnare.
               
            
         (1)  JO 2021, L 77, p. 29.
      
         (2)  JO 2021, L 77, p. 2.